เลือกตั้งสมาชิกสภาผู้แทนราษฎรจังหวัดนครปฐม เขตเลือกตั้งที่ 5 แทนตำแหน่งที่ว่าง 23 ตุลาคมนี้
เลือกตั้งสมาชิกสภาผู้แทนราษฎรจังหวัดนครปฐม เขตเลือกตั้งที่ 5 แทนตำแหน่งที่ว่าง 23 ตุลาคมนี้ ตามที่ได้มีพระราชกฤษฎีกาให้มีการเลือกตั้งสมาชิกสภาผู้แทนราษฎรจังหวัดนครปฐม เขตเลือกตั้งที่ 5 แทนตำแหน่งที่ว่าง พ.ศ. 2562 วันนี้ 28 กันยายน 2562 คณะกรรมการการเลือกตั้ง มีมติกำหนดวันเลือกตั้งและกำหนดวันรับสมัครรับเลือกตั้งสมาชิกสภาผู้แทนราษฎร จังหวัดนครปฐม เขตเลือกตั้งที่ 5 แทนตำแหน่งที่ว่างในวันพุธที่ 23 ตุลาคม 2562 กำหนดรับสมัครวันจันทร์ที่ 30 กันยายน – วันศุกร์ที่ 4 ตุลาคม 2562 ทั้งนี้ การที่คณะกรรมการการเลือกตั้ง กำหนดวันเลือกตั้งดังกล่าว เป็นวันพุธที่ 23 ตุลาคม 2562 เนื่องจากเป็นวันหยุดที่คณะกรรมการการเลือกตั้ง สามารถจัดการเลือกตั้งได้ภายใน 45 วัน นับแต่วันที่ตำแหน่งว่างลงตามที่รัฐธรรมนูญกำหนด เพราะคณะกรรมการการเลือกตั้ง ต้องจัดทำบัญชีรายชื่อผู้มีสิทธิเลือกตั้งของแต่ละหน่วยเลือกตั้งและปิดประกาศไว้ ณ ที่เลือกตั้ง หรือบริเวณใกล้เคียงกับที่เลือกตั้ง หรือสถานที่ที่ประชาชนสะดวก ในการตรวจสอบก่อนวันเลือกตั้งไม่น้อยกว่า 25 วัน ตามมาตรา 36 แห่งพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร พ.ศ. 2561พร้อมนี้ สำนักงานคณะกรรมการการเลือกตั้ง ยังแจ้งข้อมูลเบื้องต้นเกี่ยวกับการเลือกตั้งสมาชิกสภาผู้แทนราษฎร จังหวัดนครปฐม เขตเลือกตั้งที่ 5 แทนตำแหน่งที่ว่าง โดยสถานที่รับสมัครจะใช้ห้องประชุม ชั้น 3 ที่ว่าการอำเภอสามพราน อำเภอสามพราน จังหวัดนครปฐม ส่วนวันและเวลาในการออกเสียงลงคะแนนเลือกตั้ง ในวันพุธที่ 23 ตุลาคม 2562 ตั้งแต่เวลา 08.00 น. – 17.00 น.สำหรับค่าใช้จ่ายในการเลือกตั้ง ผู้สมัครรับเลือกตั้งสมาชิกสภาผู้แทนราษฎร แบบแบ่งเขตเลือกตั้งแต่ละคนต้องใช้จ่ายในการเลือกตั้งไม่เกิน 1,500,000 บาท โดยต้องยื่นบัญชีรายรับและรายจ่ายให้ถูกต้องครบถ้วนตามความเป็นจริง ภายใน 90 วัน นับจากวันเลือกตั้ง